უნივერსიტეტის ღონისძიებების პორტალი

ნიკოლას ვინდინ რეფნის ფილმის „დრაივი“ ჩვენება და დისკუსია
2019-06-20 20:00 (Asia/Dubai)
20 ივნისს, 20:00 საათზე, ილიას სახელმწიფო უნივერსიტეტის A101 აუდიტორიაში სტუდენტური კინოკლუბი CinExpress წარმოგიდგენთ დანიელი რეჟისორის, ნიკოლას ვინდინ რეფნის ფილმს „დრაივი“.
მისტიკური ჰოლივუდის კასკადიორი სახიფათო როლების შესრულებითა და ღამღამობით ტაქსის მძღოლად მუშაობით ირჩენს თავს. ერთხელაც მეზობლის დახმარებას გადაწყვეტს, რითაც თავს საფრთხეში ჩაიგდებს.
ჩვენების შემდეგ გაიმართება დისკუსია.
რეჟისორი: ნიკოლას ვინდინ რეფნი
წელი 2011
ხანგრძლივობა: 1 საათი, 40 წუთი
გახმოვანება: ორიგინალი, ინგლისური სუბტიტრებით
დრო: 20 ივნისი, 20:00 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ილიაუნის 2018 წლის ლიტერატურული კონკურსის გამარჯვებული გამოვლინდა
2019-06-20 19:00
ილიაუნის ლიტერატურული კონკურსის წლევანდელი გამარჯვებული უნივერსიტეტის პროფესორებისა და სტუდენტებისაგან შემდგარმა ჟიურიმ გამოავლინა.
წელს პრემია უცხოური რომანის საუკეთესო ქართული თარგმანისათვის გაიცემოდა. ჟიურის უნდა აერჩია 2014-2018 წლებში გამოცემული საუკეთესო თარგმანი. წლევანდელი კონკურსი გამორჩეული იყო შესაფასებელი თარგმანების რაოდენობითა და ხარისხით. განსახილველად სულ ასამდე უცხოენოვანი რომანის ქართული თარგმანი შემოვიდა.
გამარჯვებული გახდა ლანა კალანდია, ესპანურიდან მარიო ვარგას ლიოსას ორი რომანის – „ქალაქი და ძაღლები“ და „ვაცის ნადიმი“ – თარგმნისათვის. რომანები გამომცემლობა „ინტელექტმა“ გამოსცა.
მარიო ვარგას ლიოსას სახელის ხელახალი პოპულარიზაცია ქართველ მკითხველთა შორის სწორედ ამ მთარგმნელს უკავშირდება. ლანა კალანდიამ ასევე თარგმნა მისი „ცუდი გოგოს ოინები“. ყველა ეს თარგმანი გამოირჩევა ორიგინალის ერთგულებით, ქართული ლექსიკისა და იდიომების ფლობით, უცხო რეალიების ქართველ მკითხველამდე მიტანის უნარით.
მსოფლიოში ცნობილი პერუელი მწერალი, ნობელის პრემიის ლაურეატი, მარიო ვარგას ლიოსა (დაბ. 1936 წ.) იმ დიდი თაობის წარმომადგენელია, რომელსაც 1960-იანი წლებიდან უკავშირდება ლათინური ამერიკის მწერლობის ბუმი. ამ ეტაპის დაწყების მაცნე მნიშვნელოვანწილად იყო ლიოსას პირველი რომანი „ქალაქი და ძაღლები“ (1963), რომელშიც დიდი ოსტატობითაა აღწერილი ავტორიტარული ინსტიტუციის ბუნება და ფუნქციონირების ფორმები. „ვაცის ნადიმი“ კი 2000 წელს გამოიცა და „დიქტატორის რომანის“ ჟანრის ერთ-ერთ ყველაზე თვალსაჩინო ნაწარმოებად ითვლება. რომანში სიღრმისეულად არის ნაჩვენები ძალადობაზე დაფუძნებული პოლიტიკური რეჟიმის ანატომია. ლიოსას რომანების სამოქალაქო პოზიცია და ანტიავტორიტარული სულისკვეთება ქართველი მკითხველისთვის განსაკუთრებით საინტერესოა. დიდი მწერალი საქართველოს 2019 წლის სექტემბერში ეწვევა და სტუდენტებთან შეხვედრაზე მას ილიას სახელმწიფო უნივერსიტეტშიც ელიან.
წლევანდელი ლიტერატურული კონკურსის გამარჯვებულის დაჯილდოება კი ილიაუნიში ხვალ, 20 ივნისს, 19:00 საათზე, წიგნის სახლ „ლიგამუსში“ გაიმართება.

დრო: 20 ივნისი, 19:00 საათი
ადგილმდებარეობა: წიგნის სახლი „ლიგამუსი“

სამეცნიერო კაფე: „მინდა პერპეტუმობილე გამოვიგონო“
2019-06-20 19:00
20 ივნისს, 19:00 საათზე, ვაკის მედიათეკაში ილიას სახელმწიფო უნივერსიტეტის პროფესორი მარიკა კაპანაძე წაიკითხავს საჯარო ლექციას „მინდა პერპეტუმობილე გამოვიგონო“.
თემის მოკლე აღწერა

მოხსენება შეეხება საბუნებისმეტყველო განათლებას საქართველოში, ახალ გამოწვევებს. მომხსნებელი ისაუბრებს საბუნებისმეტყველო საგნების მასწავლებლების განათლების შესახებ. განხილული იქნება შემდეგი საკითხები:
როგორ უნდა ვასწავლოთ საბუნებისმეტყველო მეცნიერებები ზოგადსაგანმანათლებლო სკოლაში, რათა ავამაღლოთ მოსწავლეთა მოტივაცია, ჩავრთოთ ისინი სასწავლო პროცესში და მივცეთ ზოგადი განათლება ამ მიმართულებით. განხილული იქნება კონკრეტული მაგალითები.
რა როლი აქვს უნივერსიტეტს მასწავლებელთა მომზადებასა და მათ პროფესიულ განვითარებაში.
მომხსენებლის შესახებ
მარიკა კაპანაძემ წარჩინებით დაამთავრა თბილისის სახელმწიფო უნივერსიტეტი ბიოფიზიკის სპეციალობით, სწავლა განაგრძო რუსეთის მეცნიერებათა აკადემიის ცილის ინსტიტუტის (პუშჩინო) ასპირანტურაში და დაიცვა დისერტაცია თემაზე: „ადამიანის პანკრეასის პოლიპეპტიდის მუტანტების სტაბილურობის შესწავლა“; 2004 წლიდან აქტიურად მუშაობს საბუნებისმეტყველო განათლების მიმართულებით. 2008 წლიდან ილიას სახელმწიფო უნივერსიტეტის პროფესორია. პედაგოგიურ საქმიანობასთან ერთად კოორდინირებას უწევს საბუნებისმეტყველო მეცნიერებების განათლების პროექტების დანერგვას საქართველოში. გაცვლითი პროექტების ფარგლებში კითხულობდა ლექციებს ევროპის უნივერსიტეტებში, მათ შორის – ბრემენის (გერმანია), ლიმერიკის (ირლანდია), ლინეუსისა (შვედეთი) და კლაგენფურტის (ავსტრია) უნივერსიტეტებში. რამდენიმე საერთაშორისო რეფერირებადი ჟურნალის რედკოლეგიის წევრია, თანამშრომლობს ევროპისა და ამერიკის ბევრ უნივერსიტეტთან, აწარმოებს ერთობლივ კვლევებს საბუნებისმეტყველო განათლების მიმართულებით.
დრო: 20 ივნისი, 19:00 საათი
ადგილმდებარეობა: ვაკის პარკი, მედიათეკა
დასწრება თავისუფალია.

საჯარო ლექცია „წარსულის მედიაცია: ისტორიული დიალოგი, სამართლიანობა და შერიგება“
2019-06-20 18:30
20 ივნისს, 18:30 საათზე, ილიას სახელმწიფო უნივერსიტეტის G106 აუდიტორიაში გაიმართება ქოლგეითის უნივერსიტეტის პროფ. ალექსანდრ კარნის საჯარო ლექცია თემაზე:„წარსულის მედიაცია: ისტორიული დიალოგი, სამართლიანობა და შერიგება“.
მომხსენებლის შესახებ
ალექსანდრ კარნი, ქოლგეითის უნივერსიტეტის (აშშ) ასოცირებული პროფესორი, ავტორია წიგნისა „წარსულის მედიაცია: ევროპის ჰოლოკოსტის კომისიები და ისტორიაზე უფლება“ (ვისკონსინის უნივერსიტეტი, 2009) და თანარედაქტორი (ელაზარ ბარკანთან ერთად) წიგნისა „შეცდომების სერიოზულად მიღება: ბოდიშის მოხდა და შერიგება“ (სტენფორდის უნივერსიტეტი, 2006). მისი სადოქტორო დისერტაცია შეისწავლის საკუთრების დაბრუნებასა და ნაციონალურ იდენტობას პოსტსაბჭოთა აღმოსავლეთ ევროპაში;მისი კვლევითი ინტერესებია: ისტორიის პოლიტიკა, ისტორიული კომისიები და ისტორიული შერიგება.
ღონისძიების მოდერატორია პროფესორი კარმენ შაიდე, ბერნის უნივერსიტეტი (შვეიცარია).
საჯარო ლექციას მართავს ბერნის უნივერსიტეტი ილიას სახელმწიფო უნივერსიტეტთან თანამშრომლობით პროექტის „წარსულის გახსენება ამჟამინდელ კონფლიქტებში: სამოქალაქო საზოგადოება და სადავო ისტორია (1991-2017)“ ფარგლებში.პროექტს აფინანსებს შვეიცარიის სახელმწიფო სამეცნიერო ფონდი.
ლექციის შემდეგ გაიმართება მიღება.

სამუშაო ენა: ინგლისური
დრო: 20 ივნისი, 18:30 საათი
ადგილმდებარეობა: ილიას სახელმწიფო უნივერსიტეტის G106 აუდიტორია (გ. წერეთლის ქ. N1)
დასწრება თავისუფალია.

მოკლე სადოქტორო კურსი „სტატისტიკა და მონაცემების ანალიზი“ – 9-10 ივლისი
2019-06-20 11:37
მოკლე სადოქტორო კურსი „სტატისტიკა და მონაცემების ანალიზი“ – 9-10 ივლისი
აღწერა:
კურსის მიზანია მონაცემთა მეცნიერების სხვადასხვა ასპექტთან გაცნობა, დაწყებული მონაცემთა ვიზუალიზაციიდან და კარგად დამკვიდრებული სტატისტიკური მეთოდებიდან (ერთგანზომილებიანი ანალიზი, მრავალგანზომილებიანი მეთოდები) დამთავრებული მონაცემთა მოპოვებით და მათი მანქანებზე შესწავლით. სტუდენტები თითოეულ თემაზე გაეცნობიან ძირითად ცნებებს, ნაჩვენები იქნება სხვადასხვა ინსტრუმენტის მეშვეობით ანალიზის ჩატარების მაგალითები, ასევე მიეწოდებათ ინფორმაცია დამატებითი სასწავლო მასალების შესახებ.
კურსი მოიცავს ოთხ ინდივიდუალურ ნაწილს, რომლებიც ერთმანეთისგან დამოუკიდებელია. შესაბამისად შესაძლებელია მხოლოდ არჩეულ ნაწილ(ებ)ზე რეგისტრაცია და მათზე დასწრება.
მოკლე კურსის გავლის შემდეგ სტუდენტებს (ა) ექნებათ ცოდნა აღნიშნული თემების ძირითად საფუძვლებში, (ბ) შეძლებენ მარტივი ანალიზის დამოუკიდებლად განხორციელებასა და, (გ) სურვილის შემთხვევაში, მიღებული ცოდნის გაღრმავებას დამატებითი მასალების მეშვეობით.
შინაარსი:
1) მონაცემთა ვიზუალიზაცია
→ ივლისი 9, 10:00 – 13:00, H104
A კურსის შესავალი და მიზნები (15 წუთი)
B ცხრილის მონაცემებთან მუშაობა: Excel და Comma Separate Values (CSV) ფაილები (15 წუთი)
C პირველი მაგალითი: მონაცემთა წერტილოვანი გრაფიკი (scatter plots) (1 საათი და 30 წუთი)
– ამოცანის გაცნობა: დიფერენციალური გამოსახულებები გენებში (ბიოლოგია)
– ცხრილის მონაცემებიდან გრაფიკებამდე: როგორ მოვათავსოთ სხვადასხვა ინფორმაცია ერთ გრაფიკში
– მონაცემთა წერტილოვანი გრაფიკების აგება
D მეორე მაგალითი: სწორხაზოვანი გრაფიკები (30 minutes) – ამოცანის გაცნობა: Apples გაყიდველი წლის განმავლობაში (ვაჭრობა)
– სწორხაზოვანი გრაფიკების აგება
E პროგრამული საშუალებები, დამატებითი მასალა, კითხვები (30 წუთი)
2) ერთგანზომილებიანი ანალიზი
→ ივლისი 9, 14:00 – 17:00, H104
A სტატისტიკური მნიშვნელობა (30 წუთი)
B T-ტესტი: დაშვებები და მნიშვნელობები (30 წუთი)
C მაგალითი: ერთჯერადი t-ტესტი (30 წუთი)
D მრავალჯერადი t-ტესტი და p-მნიშვნელობის შესწორება (1 საათი)
– წინა მაგალითის განზოგადება მრავალჯერადი ტესტებისთვის – მრავალჯერად ტესტირებასთან დაკავშირებული პრობლემა: ცრუ დადებითი შედეგები
– ბონფერონის შესწორება
– შეცდომის პოვნის სისწრაფე
E პროგრამული საშუალებები, დამატებითი მასალა, კითხვები (30 წუთი)
3) მრავალჯერადი ანალიზი
→ ივლისი 10, 10:00 – 13:00, H104
A წრფივი რეგრესია, ერთგანზომილებიანი (30 წუთი)
B წრფივი რეგრესია, მრავალგანზომილებიანი (30 წუთი)
C მაგალითის ანალიზი (30 წუთი)
D განზოგადება: განზოგადებული წრფივი მოდელი (1 საათი) – ლოგისტიკის რეგრესია
E პროგრამული საშუალებები, დამატებითი მასალა, კითხვები (30 წუთი)
4) მონაცემთა მოპოვება და მანქანებზე შესწავლა
→ ივლისი 10, 14:00 – 17:00, H104
A შესავალი: სტატისტიკიდან მანქანებზე შესწავლამდე და ხელოვნური ინტელექტი (30 წუთი)
B მანქანებზე შესწავლის მეთოდის პირველი მაგალითი: გადაწყვეტილების ხეები (45 წუთი)
C მანქანებზე შესწავლის მეთოდის მეორე მაგალითი: ნეიტრალური ქსელები (45 წუთი)
D პრაქტიკული მაგალითი: Iris და ციფრულ მონაცემთა კრებული
E პროგრამული საშუალებები, დამატებითი მასალა, კითხვები (30 წუთი)
ლექტორები: პროფ. ვინჩენცო ლაგანი (საბუნებისმეტყველო მეცნიერებისა და მედიცინის ფაკულტეტი, ბიოინფორმატიკის მიმართულება), პროფ. ერეკლე მაღრაძე (ბიზნესის, ტექნოლოგიისა და განათლების ფაკულტეტი, კომპიუტერული ინჟინერიის მიმართულება)
სამუშაო ენა: ინგლისური
თარიღები და დროები:
ნაწილი 1 – 9 ივლისი, 10:00-დან 13:00 საათამდე ნაწილი 2 – 9 ივლისი, 14:00-დან 17:00 საათამდე ნაწილი 3 – 10 ივლისი, 10:00-დან 13:00 საათამდე ნაწილი 4 –10 ივლისი, 14:00-დან 17:00 საათამდე
ადგილი: ილიას სახელმწიფო უნივერსიტეტი, H კორპუსი, აუდიტორია H104
რეგისტრაცია: კურსის თითოეული ნაწილის მონაწილეების მაქსიმალური რაოდენობაა 18. წინასწარი რეგისტრაცია სავალდებულოა და მოქმედებს პრიორიტეტის პრინციპი. სარეგისტრაციო ვადის ბოლო დღეა 5 ივლისი 2019, 18:00. გთხოვთ დარეგისტრირდეთ ონლაინ სარეგისტრაციო ფორმის მეშვეობით: https://forms.gle/ucbovssJHprCznKp6

ინტენსიური ბუთქემფი ,,იფიქრე, როგორც მეწარმემ“
2019-06-19 17:13
ინტენსიური ბუთქემფი ,,იფიქრე, როგორც მეწარმემ“
მოკლე აღწერა
პროგრამის მიზანია განავითაროს სტუდენტების სამეწარმეო უნარ-ჩვევები და ხელი შეუწყოს სტუდენტური საწარმოების შექმნას შემოქმედებით ინდუსტრიებში. პროგრამა განხორციელდება ილიას სახელმწიფო უნივერსიტეტში ინტენსიური ბიზნესბუთ კემპ შეხვედრის სახით. სტუდენტებს საშუალება ექნებათ პროგრამის ფარგლებში გაეცნონ სტარტაპის შექმნის პრინციპებს და განივითარონ ბიზნესდაგეგმვის, იდეების გენერაციისა და პიჩინგის უნარ-ჩვევები.
დრო:
16 ივლისი, 09:30-20:00
სამიზნე აუდიტორია:
სტუდენტები, რომლებსაც უკვე აქვთ ბიზნესიდეა ან დაინტერესებულები არიან კრეატიულ ინდუსტრიებში სამეწარმეო საქმიანობით.
ამოცანები:

შემოქმედებით ინდუსტრიებში სატარტაპების შესახებ სტუდენტების ცოდნის ამაღლება-განვითარება;

შემოქმედებით ინდუსტრიებში ბიზნესის დასაწყებად სტუდენტებისთვის საჭირო უნარების განვითარება;

პროგრამის ,,შემოქმედებითი ნაპერწკალი” შესახებ ცნობადობის ამაღლება და მეწარმეობის პოპულარიზაცია.

ბუთქემფს უხელმძღვანელებს პროფესორი გურპრიტ ჯაგპალი, ოლდრიჯის კორპორაციული და სამეწარმეო ინსტიტუტის პროფესორი და დირექტორი.
სამუშაო ენა: ინგლისური
ტრენინგზე რეგისტრაციისთვის ეწვიეთ ბმულს – https://forms.gle/Rct82rkJaWi2dKfE6
რეგისტრაციის ვადა: 14 ივლისი, 23:59
ხელმძღვანელების შესახებ
პროფესორი გურპრიტ ჯაგპალი,
ოლდრიჯის კორპორაციული და სამეწარმეო ინსტიტუტის პროფესორი და დირექტორი
(ბიზნესის ადმინისტრირების დოქტორი): უმაღლესი განათლების მართვა, MBA (ბიზნესის ადმინისტრირების მაგისტრი), MSc (მეცნიერების მაგისტრი): უძრავი ქონების მართვა, BA (ჰუმანიტარულ მეცნიერებათა ბაკალავრი; წარჩინებით), MBTI-ის სერტიფიცირებული სპეციალისტი; ILM-ის სერტიფიკატი
გურპრიტი ოლდრიჯის კორპორაციული და სამეწარმეო ინსტიტუტის პროფესორი და დირექტორია. ოლდრიჯის ინსტიტუტს მოწინავე ადგილი უკავია სამეწარმეო განათლებაში. ის მუდმივად ცდილობს ახალი თაობის მეწარმეთა მხარდაჭერას ეკონომიკის შემდგომი განვითარებისთვის.
უფრო ადრე გურპრიტი London South Bank University-ის კვლევის, მეწარმეობისა და ინოვაციის მიმართულებას ხელმძღვანელობდა. ასევე იყო South Bank University EnterprisesLtd-ის მთავარი აღმასრულებელი ხელმძღვანელი, რომელშიც მის მთავარ მოვალეობას London South Bank University-ის კვლევისა და მეწარმეობის სფეროში სტრატეგიული და ყოველდღიური საქმიანობის წარმართვა წარმოადგენდა.
გურპრიტმა, როგორც ინსპირაციულმა, გარდაქმნის სულისკვეთებით აღსავსე და სტრატეგიული ხედვის მქონე დირექტორმა, რომელსაც განათლება სხვადასხვა უმაღლეს სასწავლებელში აქვს მიღებული, წარმატებით დააფუძნა და განავითარა არაერთი საწარმოსა და კომპანიის მხარდაჭერის ცენტრები და ხელი შეუწყო მათ დაკავშირებას ადგილობრივ წარმოებასთან.
მის პროფესიულ სფეროებს განეკუთვნება: კვლევების მხარდაჭერა; ცოდნის გადაცემა; სამეწარმეო უნარები; მეწარმეობა; ინოვაცია; პერსონალურ განვითარებასთან დაკავშირებით კონსულტირება; მართვის სფეროში კონსულტირება; მენტორინგი; პროექტის მართვა; კომერციული ქონება და ბიზნესის განვითარება.
გურპრიტი ასევე მართავს უძრავი ქონების საკუთარ კომპანიას, რომელიც ქონების ყიდვითა და გაქირავებით, ასევე რეკონსტრუქციის პროექტების მართვით არის დაკავებული.

CENN – საგანმანათლებლო სტაჟირების პროგრამა „მწვანე ეკონომიკის სკოლა“
2019-06-19 12:00
19 ივნისს, 12:00 საათზე, ილიას სახელმწიფო უნივერსიტეტის E207 აუდიტორიაში შეხვედრას გამართავს გარემოსდაცვითი არასამთავრებო ორგანიზაცია CENN. შეხვედრაზე განიხილება საგანმანათლებლო სტაჟირების პროგრამა „მწვანე ეკონომიკის სკოლა“, რომელში მონაწილეობაც შეუძლიათ ბიზნესის სკოლის საბაკალავრო (III და IVკურსი) და სამაგისტრო საფეხურის სტუდენტებს.
CENN შესაძლებლობას აძლევს სტუდენტებს:

ექსპერტებისა და მენტორების დახმარებით შეიმუშავონ ბიზნესგეგმა მათთვის ყველაზე საინტერესო იდეებისათვის;

დაესწრონ 4-დღიან ტრენინგს მწვანე ეკონომიკის შესახებ ბულაჩაურის მწვანე ცენტრში;

ადგილზე შეისწავლონ ბიზნესგეგმის კონცეფცია და მიიღონ სრული დაფინანსება კვლევისათვის;

მაღალი დონის შეხვედრაზე წარადგინონ საკუთარი იდეა და მოიპოვონ საუკეთესოს სტატუსი;

გაიცნონ და ითანამშრომლონ სახელმწიფო და საერთაშორისო განვითარების პროგრამების განმახორციელებელი ორგანიზაციების წარმომადგენლებთან;

მწვანე ეკონომიკის სკოლის მიზნები:

დამწყები სპეციალისტების კვალიფიკაციის ამაღლება პრაქტიკული სწავლებისა და სტაჟირების საშუალებით;

საგანმანათლებლო და კვლევითი პროგრამებისა და მათი მონაწილე პირების (სტუდენტები, პროფესორ–მასწავლებლები) დაკავშირება მიმდინარე სახელმწიფო და საერთაშორისო ეკონომიკურ პროგრამებთან;

ბიზნესისა და კერძო ბენეფიციარების მხარდაჭერა კვალიფიციური კადრების მოძიებაში, მათ შორის, სამუშაო ურთიერთობების დასამყარებლად;

ტყის მერქნული, არამერქნული და ტურისტული რესურსების გამოყენების საოჯახო, კერძო, სათემო, მუნიციპალური, რეგიონული ან ეროვნული მოდელების შექმნა და პილოტირება მდგრადი განვითარების მიზნებისა და სოფლის განვითარების შემდეგი სტრატეგიული ამოცანების შესასრულებლად:

სოფლის ეკონომიკის დივერსიფიკაცია მდგრადი არასასოფლო-სამეურნეო მიმართულებების განვითარების საშუალებით;

ტურიზმისა და შესაბამისი ტურისტული პროდუქტების განვითარება;

სოციალური პირობებისა და ცხოვრების დონის გაუმჯობესება;

წყლის, ტყისა და სხვა რესურსების მართვის გაუმჯობესება.

ინიციატივა ხორციელდება პროექტის „ტყის მდგრადი მართვა სოფლის განვითარებისათვის“ ფარგლებში ავსტრიის თანამშრომლობა განვითარებისათვის ფინანსური მხარდაჭერით.
მონაწილეობა
კონკურსში მონაწილეობის მისაღებად შეავსეთ მარტივი სააპლიკაციო ფორმაარა უგვიანეს 1-ლი ივლისისა.
შეხვედრის დრო: 19 ივნისი, 12:00 საათი
ადგილმდებარეობა: E207 აუდიტორია

აუტიზმი და ბავშვთა უფლებები – რა უნდა ვიცოდეთ?
2019-06-18 19:00
18 ივნისს, 19:00 საათზე, ილიას სახელმწიფო უნივერსიტეტის A101 აუდიტორიაში ილიაუნის სამართლის სკოლის ადამიანის უფლებათა მიმართულება გიწვევთ დისკუსიაზე „აუტიზმი და ბავშვთა უფლებები – რა უნდა ვიცოდეთ?“
მომხსენებლები: ანა არგანაშვილი – არასამთავრობო ორგანიზაცია „პარტნიორობა ადამიანის უფლებებისთვის“ (PHR) აღმასრულებელი დირექტორი;
თეონა ხუნაშვილი – ილიას სახელმწიფო უნივერსიტეტის საჯარო სამართლისა და პოლიტიკის სამაგისტრო პროგრამის სტუდენტი;
ია იაშვილი – ბავშვის განვითარების ინსტიტუტის აუტიზმის პროგრამის დამხმარე სპეციალისტი, ილიას სახელმწიფო უნივერსიტეტის მეცნიერებისა და ხელოვნების ფაკულტეტის დოქტორანტი.
„სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში ამ საჯარო დისკუსიაში მონაწილეობა შეფასდება 1%-ით.
აუტიზმით ან აუტიზმის სპექტრის დარღვევით დიაგნოსტირებულ ბავშვთა და მოზრდთა რაოდენობა ყოველწლიურად მატულობს. დისკუსიის მიზანია, ვისაუბროთ აუტიზმის სპექტრის დარღვევის მქონე ბავშვთა უფლებებზე საქართველოში, სერვისებზე, რომელთაც მათ სახელმწიფო აწვდის და იმ საკანონმდებლო ხარვეზებზე, რომლებიც სერვისებზე ხელმისაწვდომობას ართულებს.
დისკუსიის მსვლელობისას ასევე მიმოვიხილავთ ილიაუნის ადამინის უფლებებისა და საკონსტიტუციო სამართლის კლინიკის გამოცდილებას ამ საკითხთან დაკავშირებით და ვისაუბრებთ ილიაუნის ბავშვის განვითარების ინსტიტუტის აუტიზმით დიაგნოსტირებული ბავშვებისთვის შეთავაზებულ სერვისებსა და გამოცდილებაზე.

დრო: 18 ივნისი, 19:00 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საჯარო ლექცია თემაზე: „ოსიპ მანდელშტამი ქართულ კულტურაზე. ახალი ჰერმენევტიკა“
2019-06-17 18:30
17 ივნისს, 18:30 საათზე, წიგნის სახლ „ლიგამუსში“ ილიას სახელმწიფო უნივერსიტეტის შედარებითი ლიტერატურის ინსტიტუტი გიწვევთ შედარებითი ლიტერატურის საღამოზე. ინსტიტუტის წევრი, პროფ. გრიგოლ ჯოხაძე წაიკითხავს საჯარო ლექციას თემაზე: „ოსიპ მანდელშტამი ქართულ კულტურაზე. ახალი ჰერმენევტიკა“.
ლექციის მიზანი დიდი რუსი პოეტის, ოსიპ მანდელშტამის (1891-1938) ნარკვევის – ,,ზოგი რამ ქართულ ხელოვნებაზე“ – ხელახალი წაკითხვისა და გაანალიზების ცდაა. მანდელშტამი სამჯერ (1920, 1921, 1930 წწ.) იყო საქართველოში. პირველ ორ ვიზიტს პოეტმა რამდენიმე ესსეისტური ტექსტი მოაყოლა, რომელთაგან ხუთი გამოქვეყნდა. ყველა მათგანი ეწინააღმდეგება და განაქიქებს საქართველოს დემოკრატიული რესპუბლიკის (1918-1921) როგორც პოლიტიკურ, ისე კულტურულ ორიენტაციას, რასაც 1923 წელს აგრესიულად გამოეხმაურა ტიციან ტაბიძე, თუმცა მკვლევრები (მათ შორის – ქართველნიც), ერთი-ორი გამონაკლისის გარდა, ყოველთვის თავს არიდებდნენ მანდელშტამისეული საეჭვო პასაჟების დეტალურ ანალიზსა და ყბადაღებულ პოლიტკორექტულობას ინარჩუნებდნენ.
კვლევამ წარმოაჩინა, რომ ნარკვევის – ,,ზოგი რამ ქართულ ხელოვნებაზე“ – არათუ ზოგადი პათოსია ველიკოდერჟავული, ანტიევროპული და პროსაბჭოური სულისკვეთებით დანაღმული, არამედ კონკრეტული ტოპოსებიც.

დრო: 17 ივნისი, 18:30 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

LECTURA DANTIS /დანტეს წაკითხვა – მეორმოცე ქება
2019-06-14 19:00
14 ივნისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ყოველკვირეული შეხვედრების ციკლის Lectura Dantis ფარგლებში გაიმართება შეხვედრა, სადაც წავიკითხავთ და გავაანალიზებთ მეორმოცე ქებას.
შეხვედრების ციკლი ეძღვნება დანტეს „ღვთაებრივი კომედიის“ ნელსა და დაკვირვებულ წაკითხვა-ანალიზს.
პროფესორმა ნოდარ ლადარიამ თითქმის დაასრულა ევროპული და მსოფლიო ლიტერატურის ამ უმნიშვნელოვანესი წიგნის ახალი პროზაული თარგმანი და სწორედ ეს, ჯერ კიდევ გამოუქვეყნებელი ქართული ტექსტი გახდება შეხვედრების კითხვისა და განხილვის საგანი.
შეხვედრების ციკლის მიზანია დანტეს, როგორც ევროპულ კულტურაზე რეფლექსიის გამორჩეული ობიექტის, და დანტეს, როგორც ევროპული კულტურის თვითრეფლექსიის განსაკუთრებული ფიგურის, ანალიზი, რათა უკეთ შევძლოთ იმის გაგება, თუ რა არის ის, რასაც დღეს ჩვენ ევროპას ვუწოდებთ.
დრო: 14 ივნისი, 19:00 საათი
ადგილმდებარეობა: წიგნის სახლი „ლიგამუსი“ (ილია ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

9 წლის კომპოზიტორისა და პიანისტის, ცოტნე ზედგინიძის კონცერტი
2019-06-14 19:00
14 ივნისს, 19:00 საათზე, ილიას სახელმწიფო უნივერსიტეტის B201 აუდიტორიაში გაიმართება 9 წლის ვუნდერკინდის, კომპოზიტორისა და პიანისტის, ცოტნე ზედგინიძის სოლო კონცერტი. პროგრამაშია ბახის, შოსტაკოვიჩის, ლიგეტის, იანაჩეკის, ბერგისა და თვითონ ცოტნე ზედგინიძის კომპოზიციები. ცოტნეს პედაგოგია მისი ბებია, ილიაუნის პროფესორი ნინო მამრაძე. კონცერტი ეძღვნება ცოტნეს დედას, ირინა სულხანიშვილს.
დრო: 14 ივნისი, 19:00 საათი
ადგილმდებარეობა: B201 აუდიტორია (ი. ჭავჭავაძის გამზირი N32), ილიას სახელწმიფო უნივერსიტეტი
დასწრება თავისუფალია.

ალფონსო კუარონის ფილმის „დედაშენიც ასევე“ ჩვენება და დისკუსია
2019-06-13 20:00
ხუთშაბათს, 13 ივნისს, 20:00 საათზე, ილიას სახელმწიფო უნივერსიტეტის A101 აუდიტორიაში სტუდენტური კინოკლუბი CinExpress წარმოგიდგენთ მექსიკელი რეჟისორის, ალფონსო კუარონის ე. წ., Road Movie-ის, „დედაშენიც ასევე“ (Y Tu Mama Tambien).
ორი ახალგაზრდა მეგობარი უფროს ქალთან ერთად გადაწყვეტს თავგადასავლების საძიებლად მოგზაურობას.
ჩვენების შემდეგ გაიმართება დისკუსია.
რეჟისორი: ალფონსო კუარონი
წელი: 2001
ხანგრძლივობა: 1 საათი, 46 წუთი
გახმოვანება: ორიგინალი, ინგლისური სუბტიტრებით

დრო: 13 ივნისი, 20:00 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

თეო ხატიაშვილის წიგნის „ფარაჯანოვი“ პრეზენტაცია
2019-06-13 19:00
13 ივნისს, 19:00 საათზე, ილიაუნის წიგნის სახლში „ლიგამუსი“ ლიტერატურული კლუბი გეპატიჟებათ თეო ხატიაშვილის წიგნის „ფარაჯანოვი“ პრეზენტაციაზე.
გამოცემა „ილიაუნის გზამკვლევის“ სერიაში გამოვიდა და ეს არის სერგო ფარაჯანოვის, მითიური საბურველით მოცული პიროვნებისა და შემოქმედის, მთლიანობაში აღქმის, თავად ფარაჯანოვის, როგორც ხელოვნების ნაწარმოების, გამოკვეთის წარმატებული მცდელობა.
წიგნი ასევე მოიცავს ფარაჯანოვის ოთხი ფილმის სტილისტურ ანალიზს და მიმოიხილავს პოლიტიკურ ფონს, როგორც საბჭოთა კავშირის რეპრესიულ გარემოს, ასევე მე-20 საუკუნის 90-იანი წლების ეროვნული მოძრაობის პერიოდში შექმნილ ნაციონალისტურ შეუწყნარებლობას, რომელიც უშუალოდ შეეხო სერგო ფარაჯანოვს.
თეო ხატიაშვილის ეს ნაშრომი მნიშვნელოვანია იმითაც, რომ ითვალისწინებს უშიშროების არქივში დაცულ საიდუმლო დოკუმენტაციას ფარაჯანოვის შესახებ, რომელიც არც ისე დიდი ხნის წინ გახდა ხელმისაწვდომი.
წიგნს ავტორი, ილიაუნის ასოცირებული პროფესორი, თეო ხატიაშვილი წარადგენს.

დრო: 13 ივნისი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

სამეცნიერო კაფე: „ანტიკური მითოსი და თანამედროვე ადამიანი“
2019-06-13 19:00
13 ივნისს, 19:00 საათზე, ვაკის მედიათეკაში ილიას სახელმწიფო უნივერსიტეტის პროფესორი ლევან ბერძენიშვილი წაიკითხავს საჯარო ლექციას „ანტიკური მითოსი და თანამედროვე ადამიანი“.
თემის მოკლე აღწერა

ანტიკური მითოსი დღემდე პირდაპირ და არაპირდაპირ უზარმაზარ გავლენას ახდენს ადამიანზე. პირდაპირ გავლენაში იგულისხმება ანტიკური მითების დღევანდელი სიცოცხლე. ხაზი გაესმება იმ ფაქტს, რომ ჩვენმა თანამემამულეებმა გაცილებით უკეთ იციან ანტიკური მითოსის სამყარო, ვიდრე საკუთრივ ქართული მითოლოგია. მომხსნებელი ცალკე განიხილავს ქართულ კვალს ძველ ბერძნულ მითოლოგიაში. გააანალიზებს ქართულ სამყაროსთან დაკავშირებულ ისეთ მითოსურ ფიგურებს, როგორებიცაა მედეა, აიეტი, აფსირტოსი, პასიფაე, კირკე, არიადნე, ფედრა, მინოტავრი.
მოხსენებაში განხილული იქნება: ა) ბედისწერის ქალღმერთების, მოირების (კლოთო, ლაქესისი და ატროპოსი) მითოსის გავლენა თანამედროვე ადამიანის მიერ საკუთარი ბედის გაგებასა და კონსტრუირებაზე; ბ) ოდისევსის, როგორც უნივერსალური მითოსური ფიგურის, გავლენა თანამედროვე ადამიანის გაზრდილ მობილობაზე; გ) ოიდიპოსის მითის ფუნდამენტურ მნიშვნელობაზე, მათ შორის, ფროიდის ინტერპრეტაციაზე; დ) მითოსის უნივერსალურ ფორმულაზე, რომელიც კლოდ ლევი-სტროსმა შეიმუშავა.
ანტიკური მითების არაპირდაპირ გავლენაში იგულისხმება მითოსური სახეების, მითოსური დისკურსისა და მითოსური იერარქიის გაძლიერებული პენეტრაცია თანამედროვე აზროვნებაში ხელოვნების ძეგლების, განსაკუთრებით, მხატვრული ლიტერატურის დიდი შედევრების მეშვეობით. ყურადღება მიექცევა ბორხესისეული ოთხი სიუჟეტის ანტიკურ მითოსურ წარმომავლობასა და პოსტმოდერნისტული მხატვრული პრაქტიკის ანტიკურ მითოსურ საფუძვლებს. განხილული იქნება ჯეიმზ ჯოისის, უილიამ ფოლკნერის, ალბერ კამიუს, ჟან-პოლ სარტრისა და სხვა მწერლების ნაწარმოებები. განსაკუთრებით გაესმება ხაზი მითოსის მნიშვნელობის ზრდას ოცდამეერთე საუკუნეში და აშკარა ახალ კავშირს, ერთი მხრივ, თანამედროვე დემოკრატიის მრავალპარტიულობასა და პლურალიზმსა და, მეორე მხრივ, ანტიკური სამყაროს პოლითეიზმსა და მორალის რელატივიზმს შორის. ცალკე იქნება განხილული რამდენიმე თანამედროვე მწერლის მცდელობა, ხელახლა შექმნას მითოსი და ამოავსოს ის უფსკრული, რომელიც ანტიკურობასა და თანამედროვეობას შორის არსებობს (ჯულიან ბარნსი, ჯონ-მაქსველ კუტზეე).
მომხსენებლის შესახებ
ლევან ბერძენიშვილმა 1977 წელს დაამთავრა თბილისის სახელმწიფო უნივერსიტეტის კლასიკური ფილოლოგიის განყოფილება. 1978-1984 და 1987-1993 წლებში მუშაობდა თბილისისა და სოხუმის სახელმწიფო უნივერსიტეტებში. 1978 წელს მონაწილეობა მიიღო იატაკქვეშეთში რესპუბლიკური პარტიის ჩამოყალიბებაში. 1984-87 წლებში მოიხადა სასჯელი მორდოვეთის პოლიტიკურ ბანაკში. 1990 წელს დაიცვა საკანდიდატო დისერტაცია არისტოფანეს შემოქმედებაზე. 1994-1997 წლებში მუშაობდა გაეროს განვითარების პროგრამაში. 1998-2004 წლებში იყო საქართველოს პარლამენტის ილია ჭავჭავაძის სახელობის ეროვნული ბიბლიოთეკის გენერალური დირექტორი. 2004-2008 და 2012-2016 წლებში იყო საქართველოს პარლამენტის წევრი. მუშაობდა მოწვეულ პროფესორად რამდენიმე უნივერსიტეტში. 2015 წლიდან ილიას სახელმწიფო უნივერსიტეტის კლასიკური ფილოლოგიის პროფესორია.
დრო: 13 ივნისი, 19:00 საათი
ადგილმდებარეობა: ვაკის პარკი, მედიათეკა
დასწრება თავისუფალია.

პროფესორ შიბაშიჰ გირის საჯარო ლექცია: „ენდროგენული ღეროვანი უჯრედები და ინდუცირებული პლურიპოტენტური უჯრედები კვლევასა და თერაპიაში: არსებული გამოწვევები და სამომავლო პერსპექტივები“
2019-06-13 18:00
13 ივნისს, 18:00 საათზე, ილიას სახელმწიფო უნივერსიტეტის G106 აუდიტორიაში გაიმართება პროფესორ შიბაშიჰ გირის საჯარო ლექცია: „ენდროგენული ღეროვანი უჯრედები და ინდუცირებული პლურიპოტენტური უჯრედები კვლევასა და თერაპიაში: არსებული გამოწვევები და სამომავლო პერსპექტივები“.
თემის მოკლე მიმოხილვა
ორგანოების რეგენერაციის თვალსაზრისით ენდოგენული ღეროვანი უჯრედების აქტივაცია ალოგენური/ავტოლოგური ღეროვანი უჯრედების გადანერგვასთან შედარებით უფრო ეფექტური და დახვეწილი მეთოდია. ბუნებრივია, ადგილობრივი ენდოგენული უჯრედები აქტიურად მონაწილეობენ დაზიანებული უჯრედების/ქსოვილის/ორგანოების აღდგენაში, რაც რეგენერაციული მედიცინისთვის პერსპექტიულ და წარმატებულ პლატფორმას წარმოადგენს. ფაქტობრივად, ლოკალური ენდოგენური უჯრედები ორგანოს რეგენერირების მეტი უნარით ხასიათდება. ყველა ორგანოს საკუთარი ლოკალური ენდოგენური უჯრედები აქვს, რომლებიც, ჩვეულებრივ, პასიურ მდგომარეობაში არიან, თუმცა აქტიურდებიან ორგანოს რეგენერაციის საჭიროების შემთხვევაში. ლოკალური ორგანოს რეგენერაციის მიზნით ენდოგენური უჯრედების იდენტიფიკაცია და აქტივაცია მნიშვნელოვანი გამოწვევაა ღეროვანი უჯრედების კვლევასა და თერაპიაში. ადამიანის სხვადასხვა ორგანოს, მაგალითად, კანის გულის, ტვინის, ღვიძლის და თირკმლის ენდოგენური ღეროვანი უჯრედების იდენტიფიკაცია და მათი რეგერენაციული პოტენციალის აღწერა in vitro და (ცხოველის ორგანიზმის შემთხვევაში) in vivo მოდელებში, ასევე კლინიკის პირობებში, ჩვენი კვლევისა და თერაპიის მთავარი თემაა. იმუნური სისტემის მსგავსად, ენდოგენური ღეროვანი უჯრედების სისტემებს მნიშვნელოვანი როლი აკისრიათ ამა თუ იმ ორგანოს რეგენერაციაში. ცხოვრების თანამედროვე სტილი აფერხებს ენდოგენური ღეროვანი უჯრედების სისტემების რეგენერაციულ პოტენციალს. ორგანოების რეგენერაციის არაერთი შემთხვევა გაანალიზდა, რაც ცხოვრების სტილის ცვლილებას (გაჯანსაღებას) ითვალისწინებდა. შესაბამისად, წინამდებარე კვლევის ძირითად ფოკუსს ენდოგენური ღეროვანი უჯრედების მნიშვნელოვანი როლის შესწავლა წარმოადგენს. ორგანოთა დეგენერაციის პრევენციისა და ამ ტიპის დაავადებათა შეძენის თავიდან ასაცილებლად საჭიროა ენდოგენური ღეროვანი უჯრედების სისტემის სათანადო გაფრთხილება და ჯანსაღი ცხოვრების სტილის დაცვა.
მომხსენებლის შესახებ
დოქტორი შიბაში გირი ლაიფციგის უნივერსიტეტის მედიცინის ფაკულტეტის ბიოსამედიცინო და ბიოტექნოლოგიური ცენტრის გამოყენებითი ღეროვანი უჯრედების ბიოლოგიისა და უჯრედული ტექნოლოგიების ხელმძღვანელის მოადგილე და მიუნხენის ტექნიკური უნივერსიტეტის საუნივერსიტეტო კლინიკის პლასტიკური ქირურგიის დეპარტამენტის ხელის მტევნის ქირურგია.
სამუშაო ენა: ინგლისური
დრო: 13 ივნისი, 18:00 საათი
ადგილმდებარეობა: G106 აუდიტორიაში (გ. წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

ილიაუნის ჩემპიონატი ძიუდოში – 2019
2019-06-13 15:19
27 ივნისს ილიას სახელმწიფო უნივერსიტეტის სტუდენტურ საქმეთა დეპარტამენტი ატარებს შიდასაუნივერსიტეტო ჩემპიონატს ძიუდოში.
შეჯიბრება გაიმართება 60, 66, 73, 81, 90, 100, +100 კგ. წონით კატეგორიებში, ძიუდოს საერთაშორისო წესების შესაბამისად, დამამშვიდებელი ორთაბრძოლების გარეშე. წონაში დაშვება – 2 კგ.
ტურნირში მონაწილეობის უფლება აქვთ მხოლოდ ილიას სახელმწიფო უნივერსიტეტის სტუდენტებს.
საპრიზო ადგილებზე გასულ სტუდენტებს გადაეცემათ შესაბამისი თასი, მედლები და სიგელები.
დაინტერესების შემთხვევაში, გთხოვთ შეავსოთ ელექტრონული სარეგისტრაციო ფორმა: https://forms.gle/ncNQZvDf2HGw7Y487
რეგისტრაციის ბოლო ვადაა 25 ივნისი.

საკონტაქტო ინფორმაცია
ტელ.: 514778989; 032 2 220009 (270)
მის.: ქაქუცა ჩოლოყაშვილის გამზირი 3/5, ოთახი F105
Facebook-გვერდი: https://www.facebook.com/iliaunistudentaffairs/
ელფოსტა: student.affairs@iliauni.edu.ge

საჯარო ლექცია „საქართველოს მთის კურორტების განვითარება და გამოწვევები“
2019-06-13 15:00
13 ივნისს, 15:00 საათზე, ილიას სახელმწიფო უნივერსიტეტის E405 აუდიტორიაში ილიაუნის ბიზნესის სკოლის ოთხივე კურსის დაინტერესებულ სტუდენტებს ვიწვევთ ეკონომიკის მინისტრის მრჩევლის, ალექსანდრე ონოფრიშვილის საჯარო ლექციაზე: „საქართველოს მთის კურორტების განვითარება და გამოწვევები“.
შეხვედრაზე დასწრების მსურველებმა 13 ივნისს, 12:00 საათამდე, უნდა გაიარონ ელექტრონული რეგისტრაცია: https://forms.gle/QvGQdvtJcEc9zzbk7
*პროგრამის „სახელმწიფო სტიპენდიები სტუდენტებს“ ფარგლებში არსებულ კონკურსში ამ საჯარო ლექციაში მონაწილეობა შეფასდება 1%-ით.
შეგახსენებთ, რომ სასტიპენდიო კონკურსის მონაწილეებმა ელექტრონული რეგისტრაციის გარდა უნდა გაიარონ რეგისტრაცია შეხვედრის დაწყებისას და დასრულებისას, რისთვისაც საჭიროა პირადობის დამადასტურებელი მოწმობა.
სტიპენდიის კონკურსში მონაწილეთათვის რეგისტრაციის დაწყების დრო: 14:50 საათი
ლექციის დრო: 13 ივნისს, 15:00 საათი
ადგილმდებარეობა: E 405 აუდიტორია (ქ. ჩოლოყაშვილის გამზ. №3/5), ილიას სახელმწიფო უნივერსიტეტი

შეხვედრა კაზიმირ ვიელკის უნივერსიტეტის წარმომადგენლებთან
2019-06-13 11:00
13 ივნისს, 11:00 საათზე, ილიას სახელმწიფო უნივერსიტეტის A203 აუდიტორიაში გაიმართება პოლონეთის კაზიმირ ვიელკის უნივერსიტეტის წარმომადგენლებთან შეხვედრა, რომელსაც გაუძღვება უნივერსიტეტის პროფესორი აგნეშკა რიპელი.
შეხვედრაზე სტუდენტებს შესაძლებლობა ექნებათ, სახალისო მეთოდით დაეუფლონ პოლონური ენის საბაზისო ელემენტებს, ასევე მიიღონ ინფორმაცია პოლონური კულტურისა და პოლონეთის უნივერსიტეტებში გაცვლითი პროგრამების შესახებ.

დრო: 13 ივნისი, 11:00 საათი
ადგილმდებარეობა: A203 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
რეგისტრაციისათვის მიჰყევით ბმულს: https://forms.gle/UTy3t89JQNT6Jde76
დასწრება თავისუფალია.

საჯარო ლექციები თემაზე: „ევროკავშირის სამართლის საფუძვლები“
2019-06-12 15:00
12-13 მაისს, 15:00 საათზე, ილიაუნის წიგნის სახლში „ლიგამუსი“ გაიმართება პროფესორ გერდ მორგენთალერის (ზიგენის უნივერსიტეტი, გერმანია) საჯარო ლექციები თემაზე: „ევროკავშირის სამართლის საფუძვლები“.
ლექციები ითვალისწინებს სამართლის სტუდენტებისათვის ევროკავშირის სამართლისა და მასთან დაკავშირებული საკითხების განხილვას. პირველ ყოვლისა, საუბარი შეეხება ევროპული ინტეგრაციის ისტორიას, გაანალიზებული იქნება ევროპულ ხელშეკრულებათა ძირითადი იდეები, რასაც მოყვება ევროკავშირის პოლიტიკური ინსტრუმენტების, მათი კომპეტენციებისა და ურთიერთმიმართებების მიმოხილვა. შემდგომ მომხსენებელი დაწვრილებით განიხილავს ევროკავშირის სამართალწარმოების პროცედურებს, მათ შორის მათ გავლენას ეროვნულ კანონმდებლობასა და იმ იურიდიული დაცვის სისტემაზე, რომელიც მოქმედებს ევროკავშირის სასამართლომდე. ეს მსჯელობები საშუალებას მოგვცემს, უკეთ გავიგოთ ევროკავშირის შიდა ბაზარი, მათ შორის საქონლის, სერვისების, მოქალაქეებისა და კაპიტალის მიმოქცევის თავისუფლება და ევროპული ეკონომიკური და მონეტარული კავშირი.
დასასრულს გაიმართება დისკუსია ევროკავშირის მოქალაქეობის, ევროკავშირის შიგნით თავისუფალი გადაადგილების, იმიგრაციისა და ლტოლვილის სტატუსის შესახებ.
დრო: 12 და 13 ივნისი, 15:00 საათი
სამუშაო ენა: ინგლისური
ადგილმდებარეობა: წიგნის სახლი „ლიგამუსი“ (ილია ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საშუამავლო ღონისძიება „სადოქტორო განათლების ინტერდისციპლინარული მიდგომები. ევროპა ტოქსინების გარეშე: ფტალატების გავლენის ანალიზი“
2019-06-12 11:55
ილიას სახელმწიფო უნივერსიტეტის ბიზნესის კვლევების ცენტრი გიწვევთ ფართომაშტაბიან საშუამავლო ღონისძიებაზე „სადოქტორო განათლების ინტერდისციპლინარული მიდგომები. ევროპა ტოქსინების გარეშე: ფტალატების გავლენის ანალიზი“.
საშუამავლო ღონისძიების მიზანია განიხილოს ფტალატების გავლენა ადამიანის ცხოვრებაზე სხვადასხვა დისციპლინის ჭრილში. ღონისძიება საფუძვლად დაედება ევროკავშირის კვლევისა და ინოვაციის ჩარჩო-პროგრამის „ჰორიზონტი 2020“ სამუშაო პროგრამისათვის „ინოვაციური ტრენინგქსელისთვის“ საპროექტო წინადადებების მომზადებას ევროპელ პარტნიორებთან ერთად.
ღონისძიებაში მონაწილეობა შეუძლიათ დაინტერესებულ პირებს სხვადასხვა სექტორიდან: უნივერსიტეტი, კვლევითი ინსტიტუტი, კერძო და საჯარო სექტორი. ღონისძიების მასალები გამოქვეყნდება ვებგვერდზე. მონაწილეობა შესაძლებელია ზეპირი და წერილობითი მოხსენებით ან სხვადასხვა თემატურ დისკუსიაში მონაწილეობით.
დამატებითი ინფორმაციისთვის ეწვიეთ საშუამავლო ღონისძიების ვებგვერდს: http://horizon2020.iliauni.edu.ge/
ღონისძიება გაიმართება 2019 წლის 26-28 ივნისს ილიას სახელმწიფო უნივერსიტეტში. მისამართი: ქაქუცა ჩოლოყაშვილის გამზN 3/5, ოთახი E207
ღონისძიებაში მონაწილეობა უფასოა, მაგრამ საჭიროებს რეგისტრაციას. ადგილები შეზღუდულია.
რეგისტრაციის ბოლო ვადა: 21 ივნისი, 18:00 საათი.
საშუამავლო ღონისძიება (პროექტის ნომერი NH2020-II-18-093) გაიმართება შოთა რუსთაველის საქართველოს სამეცნიერო ფონდის მხარდაჭერით.

ნიკოლოზ ხუნძაკიშვილის საჯარო ლექცია „სამეწარმეო საქმიანობის საფუძვლები“
2019-06-11 19:00
11 ივნისს, 19:00 საათზე, ილიას სახელმწიფო უნივერსიტეტისა და სან დიეგოს სახელმწიფო უნივერსიტეტის ტექნოლოგიების კორპუსში გაიმართება კომპანიის „ნატახტარი“ კორპორატიულ საქმეთა დირექტორის, საერთაშორისო სავაჭრო პალატის აღმასრულებელი საბჭოს პირველი ვიცე-პრეზიდენტის, ნიკოლოზ ხუნძაკიშვილის საჯარო ლექცია თემაზე: „სამეწარმეო საქმიანობის საფუძვლები“.
რეგისტრაციისთვის მიჰყევით ბმულს: http://bit.do/eUzMk
მომხსენებლის შესახებ
ნიკოლოზ ხუნძაკიშვილი კომპანიის „ნატახტარი“ კორპორატიულ საქმეთა დირექტორია; იგი 2016 წლიდან არის საერთაშორისო სავაჭრო პალატის აღმასრულებელი საბჭოს პირველი ვიცე-პრეზიდენტი; წლების განმავლობაში ნიკოლოზ ხუნძაკიშვილი იყო საქართველოს ინდუსტრიული ჯგუფის (GIG) დირექტორთა საბჭოს წევრი. ამჟამად სან დიეგოს სახელმწიფო უნივერსიტეტი – საქართველოს მრჩეველთა საბჭოს წევრია. ფლობს ALBA Graduate Business School-ის მაგისტრის ხარისხს.
დრო: 11 ივნისი, 19:00 საათი
ადგილმდებარეობა: ტექნოლოგიების კორპუსი, ქ. ჩოლოყაშვილის გამზ. N3/5

ეთნიკური მუსიკის კონცერტი „ფოლკლორულ მოტივებზე“
2019-06-11 18:00
11 ივნისს,18:00 საათზე, ილიას სახელმწიფო უნივერსიტეტის B201 აუდიტორიაში გაიმართება ეთნიკური მუსიკის კონცერტი „ფოლკლორულ მოტივებზე“ შემდეგ შემსრულებელთა მონაწილეობით: დები გოგოჭურები, დები ზვიადაურები, ალეკო ხიზანიშვილი, მიხეილ მდინარაძე, „თბილისი“, „ჩვენებურები“, „იალონი“, „ჯორჯიან სიქს“, „სტუმარი“, „დრონი“, „გორდა“.
დრო: 11 ივნისი, 18:00 საათი
ადგილმდებარეობა: B201 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საინფორმაციო შეხვედრა განათლების სკოლის სტუდენტებისთვის პროგრამის „ასწავლე საქართველოსთვის“ ფარგლებში
2019-06-11 17:00
11 ივნისს, 17:00 საათზე, ილიას სახელმწიფო უნივერსიტეტის E405 აუდიტორიაში გაიმართება საინფორმაციო შეხვედრა განათლების სკოლის სტუდენტებისათვის პროგრამის „ასწავლე საქართველოსთვის“ ფარგლებში.
მასწავლებელთა პროფესიული განვითარების ეროვნული ცენტრის მიზნობრივი პროგრამების სამსახურში შემავალი ქვეპროგრამის „ასწავლე საქართველოსთვის“ ფარგლებში 2019 წლის ივლისში იგეგმება კონკურსის გამოცხადება და ეროვნული სასწავლო გეგმით გათვალისწინებული სხვადასხვა საგნობრივი ჯგუფის კონსულტანტ- მასწავლებელთა შერჩევა.
ქვეპროგრამის პოპულარიზაციისა და კვალიფიციური კადრების მოზიდვის მიზნით მასწავლებლის მომზადების პროგრამის მონაწილეებს და სტუდენტებს შეხვდებიან მასწავლებელთა პროფესიული განვითარების ეროვნული ცენტრის წარმომადგენლები.
ქვეპროგრამის „ასწავლე საქართველოსთვის“ მიზანია:

მაღალმთიანი და ბარის შორეული სოფლების საჯარო სკოლებში კვალიფიციური კადრების მოზიდვის გზით სწავლა-სწავლების პროცესის ხელშეწყობა და განათლების მიღების თანაბარი შესაძლებლობების უზრუნველყოფა.

კვალიფიციური კადრების მასწავლებლის პროფესიით დაინტერესება;

რეგიონების საგანმანათლებლო რესურსცენტრებიდან შემოსული ვაკანსიების კვალიფიციური კადრებით შევსება;

განათლების სისტემაში მიმდინარე სიახლეებისა და სწავლა-სწავლების თანამედროვე მეთოდების სასწავლო პროცესში დანერგვა;

კონსულტანტ-მასწავლებლების მიერ ადგილობრივი პედაგოგების პროფესიულ განვითარებაზე ზრუნვა, მათი ჩართულობა სასკოლო აქტივობებში;

კონსულტანტ–მასწავლებელთა პროფესიულ განვითარებაზე ორიენტირებულ ტრენინგებში, სამუშაო შეხვედრებში და სხვადასხვა ღონისძიებაში ჩართვა;

ადგილობრივი თემის ჩართულობა სასწავლო პროცესებში;

არაფორმალური განათლების წახალისება;

საპილოტე რეჟიმში დისტანციური სწავლების ხელშეწყობა;

ქვეპროგრამის მონაწილე კონსულტანტ-მასწავლებლებს შესაძლებლობა ეძლევათ

საჯარო სკოლაში მასწავლებლის საათობრივ ანაზღაურებასთან ერთად მიიღონ მასწავლებელთა პროფესიული განვითარების ეროვნული ცენტრის მიერ დანიშნული დანამატი;

ჩაერთონ ცენტრის მიერ დაგეგმილ სხვადასხვა საგანმანათლებლო ღონისძიებებში;

მიიღონ უწყვეტი პროფესიული განვითარების ახალი შესაძლებლობები

დეტალურ ინფორმაციას პროგრამის შესახებ შეგიძლიათ გაეცნოთ ქვემოთ მოცემულ ელექტრონულ მისამართზე: http://bit.ly/tpdcisu

დრო: 11 ივნისი, 17:00 საათი
ადგილმდებარეობა: E405 აუდიტორია, ილიას სახელმწიფო უნივერსიტეტი, ქ. ჩოლოყაშვილის N3/5

საჯარო ლექცია „შედარებითი სამართალი და პოლიტიკის შემუშავება“
2019-06-11 15:00
11 ივნისს, 15:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ფლორენციის უნივერსიტეტის შედარებითი სამართლის პროფესორი ალესანდრო სიმონი წაიკითხავს ლექციას თემაზე: „შედარებითი სამართალი და პოლიტიკის შემუშავება“.
მომხსენებელი შეეხება უცხო ქვეყნების შედარებითი სამართლებრივი პრაქტიკის გამოყენებას პოლიტიკის შემუშავების პროცესში. შედარებითი სამართლის აკადემიური განზომილების მიღმა არსებობს „პრაქტიკული შედარებითი სამართალი“, რაც გულისხმობს უცხო ქვეყნების პოლიტიკურ დებატებში ამ კომპონენტის „საუკეთესო პრაქტიკად“ გათვალისწინებას.
სამართლებრივი სისტემების ჩაოყალიბება-განვითარებისთვის აღნიშნული განზომილება მნიშვნელოვან როლს ასრულებს. გასაკვირი არ არის, რომ პოლიტიკურ დისკურსში უცხოური სამართლის გამოყენება სამართლის მკლევართა ყურადღების ქვეშ მოექცა, რათა უკეთესად იქნეს დანახული სამართლებრივი სისტემების ევოლუციის მოდელები.
მომხსენებლის შესახებ
ალესანდრო სიმონი, ფლორენციის უნივერსიტეტის შედარებითი სამართლის პროფესორი, ხელმძღვანელობს უნივერსიტეტის იურიდიულ მეცნიერებათა სადოქტორო სკოლას და ამავე უნივერსიტეტის საერთაშორისო თანამშრომლობის განვითარების კურატორია. მანამდე მუშაობდა უფსალის უნივერსიტეტში (შვედეთი), ევროკავშირის მართლმსაჯულების სასამართლოს სამეცნიერო-კვლევით განყოფილებაში და ექსპერტად იტალიის მთავრობასა და ევროპული ინსტიტუტებში. მისი ამჟამინდელი კვლევითი საქმიანობის სფეროებია: ანტიდისკრიმინაციული კანონი, უმცირესობის უფლებები და სამართლებრივი ანთროპოლოგია.
„სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში ამ საჯარო დისკუსიაში მონაწილეობა შეფასდება 1%-ით.

სამუშაო ენა: ინგლისური
დრო: 11 ივნისი, 15:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

პროფესორ ფერნანდა როდრიგესის ლექცია
2019-06-11 14:00
11 ივნისს, 14:00 საათზე, ილიას სახელმწიფო უნივერსიტეტისა და სან დიეგოს სახელმწიფო უნივერსიტეტის ტექნოლოგიების კორპუსის საკონფერენციო დარბაზში საჯარო ლექციას წაიკითხავს ავეიროს უნივერსიტეტის პროფესორი ფერნანდა როდრიგესი.
ლექციის თემა: „ავეიროს უნივერსიტეტის სამოქალაქო ინჟინერიიის ფაკულტეტისა (DECivil-UA) და ილიას სახელმწიფო უნივერსიტეტის ერთობლივი კვლევა შენობების საინფორმაციო მოდელირებაზე (BIM)“.
მომხსენებლის შესახებ
ფერნანდა როდრიგესი უნივერსიტეტში ასწავლის და სამოქალაქო ინჟინერიის ფაკულტეტის კურიკულუმების განყოფილებას ხელმძღვანელობს. იგი კვალიფიციური ექსპერტია შენობების თერმული და ენერგოეფექტურობის საკითხებში, ამასთან არის „პასიური სახლის“ სერტიფიცირებული დიზაინერი. ამჟამად ენერგოეფექტიანობასთან დაკავშირებულ ეროვნულ კვლევით პროექტებში მონაწილეობს. ასევე მუშაობს შენობების საინფორმაციო მოდელირების, ენერგორეაბილიტაციის, ენერგიის მაქსიმალურად დამზოგავი მშენებლობისა (Near Zero-Energy Buildings) და ,,პასიური სახლის“ შესახებ კვლევებზე. ფერნანდა როდრიგესს მრავალი მნიშვნელოვანი სტატია აქვს გამოქვეყნებული საერთაშორისო და ეროვნულ სამეცნიერო ჟურნალებში და წარდგენილი აქვს მოხსენებები კონგრესებზე.
სამუშაო ენა: ინგლისური
დრო: 11 ივნისი, 14:00 საათი
ადგილმდებარეობა: ილიას სახელმწიფო უნივერსიტეტის ტექნოლოგიების კორპუსი (ქაქუცა ჩოლოყაშვილის გამზ. N3/5)

უანგარო დონაციის დღეები ილიაუნიში
2019-06-11 13:12
სისხლის დონაციის საერთაშორისო დღესთან დაკავშირებით (14/06) 13, 14 და 17 ივნისს ილიას სახელმწიფო უნივერსიტეტის სტუდენტურ საქმეთა დეპარტამენტის ორგანიზებით ილიაუნის A და E კორპუსებში გაიმართება უანგარო დონაციის დღეები.
აქციის ფარგლებში ამ სფეროს წამყვანი ორგანიზაციების პროფესიონალი, გამოცდილი ექიმებით დაკომპლექტებული მობილური გუნდები მსურველებს შესთავაზებენ, უანგაროდ გაიღონ სისხლი და ამით გამოხატოთ თანადგომა იმ ადამიანთა მიმართ, რომელთაც დახმარება სჭირდებათ.
მათ, ვინც საქველმოქმედო აქციაში მიიღებს მონაწილეობას, უფასოდ მიეწოდებათ შემდეგი კვლევის შედეგები:

სისხლის საერთო ანალიზი;
ჯგუფი, რეზუსი, ფენოტიპი;
B და C ჰეპატიტი, სიფილისი, ციტომეგალო და შიდსის ვირუსი.

სისხლის დონორი შეიძლება გახდეს 18-დან 65 წლამდე ნებისმიერი ადამიანი, თუ:

თქვენი წონა 50-კგ და მეტია;
არ გაქვთ გადატანილი ვირუსული ჰეპატიტები B და C,
სიფილისი, ტუბერკულოზი;
არ ხართ ინფიცირებული აივ ინფექციით;
არ გაქვთ სისხლის ან ონკოლოგიური დაავადებები;
არ ხართ ნარკოტიკების მომხმარებელი;
არ გქონიათ გადატანილი ქირურგიული ოპერაცია, ტეტანუსისა და ცოფის საწინააღმდეგო აცრა ბოლო 1 წლის განმავლობაში;
არ გაგიკეთებიათ ტატუ ბოლო 6 თვის განმავლობაში;
არ გქონიათ სხვის სისხლთან კონტაქტი;
ქალები ბოლო 6 თვის მანძილზე არ ყოფილან ორსულად;
დონაციის დღეს დონორი უნდა იყოს პრაქტიკულად ჯანმრთელი – არ უნდა ჰქონდეს სიცხე, სურდო, კატარი, სხვა გრიპოზული მოვლენები.

დედამიწაზე ყოველ 3 წამში ვიღაცას სჭირდება სისხლი, მოსახლეობის 40-50% შეუძლია იყოს სისხლის უანგარო დონორი. რეალურად კი მას მხოლოდ 0.5%-ზე ნაკლები აბარებს. სისხლის უანგარო დონაცია კონფიდენციალური პროცესია და დონორის ანონიმურობა დაცულია.
ადამიანმა, ვინც დონორობას აპირებს, უნდა იცოდეს შემდეგი:

სისხლის დონაცია იოლი, უსაფრთხო და უმტკივნეულო პროცესია;
სისხლის დონაციისას იხმარება მხოლოდ ერთჯერადი მასალა და დონორი დაცულია ინფიცირებისაგან;
სისხლის დონორობა აბსოლუტურად უსაფრთხოა ჯანმრთელობისათვის;
სისხლის ჩაბარება რეკომენდებულია დღის პირველ ნახევარში;
სისხლის ჩაბარების დღეს უმჯობესია დილით მსუბუქად წაიხემსოთ და მიიღოთ ტკბილი ჩაი. თავი უნდა შეიკავოთ თამბაქოსა და ანალგეტიკების მიღებისაგან;
სისხლის ხელმეორედ ჩაბარება შეიძლება 2 თვის შემდეგ.

__________
სისხლის აქციაში მონაწილეობის მიღება შესაძლებელია 13, 14 და 17 ივნისს.
13 ივნისი:
აუდიტორია: A კორპუსის II სართულის დერეფანი (ი. ჭავჭავაძის გამზ. N32)
დრო: 10:00-17:00 საათი

14 და 17 ივნისი:
აუდიტორია: E207 (ქ. ჩოლოყაშვილის გამზ. N3/5)
დრო: 10:00-17:00 საათი

აუდიტორია: A კორპუსის II სართულის დერეფანი (ი. ჭავჭავაძის გამზ. N32)
დრო: 10:00-17:00 საათი

დარეგისტრირდი წინასწარ: http://bit.do/uangarodonacia

აქციაში მონაწილე ორგანიზაციები:

მ.იაშვილის ბავშვთა ცენტრალური საავადმყოფო

ნიუ ჰოსპიტალსი

ნატალია კვანტალიანის სახელობის სისხლის ცენტრალური ბანკი

ჰემატოლოგიისა და ტრანსფუზიოლოგიის ინსტიტუტი

ნაციონალური სისხლის ბანკი

გაიღე სისხლი და გადაარჩინე სიცოცხლე!
#გადაარჩინესიცოცხლე

ოლივიე დუვილის ლექციები
2019-06-11 11:00
11 და 12 ივნისს, ილიას სახელმწიფო უნივერსიტეტის A101 აუდიტორიაში ფსიქოანალიტიკოსი, ანთროპოლოგი, პროფესორი ოლივიე დუვილი გამართავს საჯარო ლექციებს ფსიქოანალიტიკური ანთროპოლოგიის კონცეპტებზე.
11 ივნისი, 11:00 საათი
დევნილობის კლინიკა დღეს ფსიქოანალიტიკური ანთროპოლოგიის ჭრილში
12 ივნისი,17:00 საათი
ჯადოქრობისა და მაგიის საკითხი დღეს და გუშინ ფსიქოანალიტიკური ანთროპოლოგიის ჭრილში
მომხსენებლის შესახებ
ოლივიე დუვილი, ფსიქოანალიტიკოსი, ანთროპოლოგი, პარიზის ნანტერისა და დენის დიდროს უნივერსიტეტების პროფესორი, ფსიქიატრიის განვითარების ასოციაციის საპატიო წევრია, ასევე ევროპის ფსიქოანალიტიკური ფონდაციის სამეცნიერო კომიტეტის წევრი და საფრანგეთის ანთროპოლოგთა ასოციაციის საპატიო წევრი; 300-ზე მეტი სტატიისა და რამდენიმე წიგნის ავტორია.
სამუშაო ენა: ფრანგული (უზრუნველყოფილი იქნება სინქრონული თარგმანი)
ადგილმდებარეობა: ილიას სახელმწიფო უნივერსიტეტის A101 აუდიტორია (ი. ჭავჭავაძის გამზ. №32)
დასწრება თავისუფალია.

საკონსულტაციო შეხვედრა რეზიუმეს შედგენასთან დაკავშირებით
2019-06-10 19:38
13 ივნისს, ხუთშაბათს, 16:00-დან 18:00 მდე, სტუდენტურ საქმეთა დეპარტამენტის ორგანიზებით ილიაუნის F 104 შეხვედრების ოთახში გაიმართება საკონსულტაციო შეხვედრა რეზიუმეს შედგენასთან დაკავშირებით.
ილიაუნის კარიერული განვითარების სერვისების წარმომადგენლები სტუდენტებსა და კურსდამთავრებულებს მისცემენ რჩევებს, უკუკავშირს და გაუწევენ კონსულტაციას არსებული ან/და ახალი რეზიუმესა და CV-ს შედგენასთან დაკავშირებით.
შეხვედრაზე შეგიძლიათ იქონიოთ ამობეჭდილი რეზიუმეს ეგზემპლარი (არსებობის შემთხვევაში).
შეხვედრაზე დასწრების მსურველებმა შეავსეთ სარეგისტრაციო ბმული.
საკონსულტაციო შეხვედრები გაიმართება მცირერიცხოვან ჯგუფებთან ეტაპობრივად.

პირველი შეხვედრის დრო: 13 ივნისი, 16:00 საათი
დარეგისტრირებული სტუდენტები იმეილზე მიიღებენ ინფორმაციას შეხვედრის ჯგუფის, ადგილისა და დროს შესახებ.

საჯარო ლექცია „ლიდერობა 21-ე საუკუნეში“
2019-06-10 17:00
10 ივნისს, 17:00 საათზე, ილიას სახელმწიფო უნივერსიტეტის E405 აუდიტორიაში ილიაუნის ბიზნესის სკოლის ოთხივე კურსის დაინტერესებულ სტუდენტებს ვიწვევთ თიბისი ბანკის გენერალური დირექტორის მოადგილის (მცირე, საშუალო და მიკრო სეგმენტის საბანკო მომსახურება) ნიკოლოზ ქურდიანის საჯარო ლექციაზე: „ლიდერობა 21-ე საუკუნეში “.
მომხსენებლის შესახებ
ნიკოლოზ ქურდიანი საბანკო ინდუსტრიაში ათ წელზე მეტხანს მუშაობს, აქედან ხუთი წელი –უნიკრედიტჯგუფზე ავსტრიაში, თურქეთსა და ყაზახეთში. თიბისი ბანკამდე, 2014 წელს, იყო კასპი ბანკის – ყაზახეთის წამყვანი საცალო ბანკის – მმართველი დირექტორი. 2007 წელს, ბიზნესის ადმინისტრირების მაგისტრის (MBA) ხარისხის მიღებამდე, მუშაობდა საცალო საბანკო მომსახურების განყოფილების ხელმძღვანელად ბანკ „რესპუბლიკა საქართველოში“, სოსიეტე ჟენერალ ჯგუფში. ასევე ეკავა სხვადასხვა პოზიცია საქართველოს ბანკში (2003-2006 წლებში). ნიკოლოზ ქურდიანს აქვს გამოცდილება აკვიზიციის შემდგომ ინტეგრაციასა და რესტრუქტურიზაციაში, ასევე საცალო სეგმენტისა და მცირე და საშუალო საწარმოთა საბანკო მომსახურებაში. 2008-2010 წლებში იყო გაყიდვების მხარდაჭრის უფროსი ექსპერტი UniCredit Group-ში, Bank Austria-ის ცენტრალური და აღმოსავლეთ ევროპის საცალო მოსახურების განყოფილებაში, სადაც თურქეთზე, ყაზახეთზე, უკრაინასა და სერბეთზე იყო პასუხისმგებელი. 2010-2013 წლებში საცალო განყოფილების ხელმძღვანელად მუშაობდა ყაზახეთში UniCredit Group-ში, ATF Bank-ში; ნიკოლოზმა 2007 წელს ბიზნესის ადმინისტრირების მაგისტრის ხარისხი (MBA) მიიღო IE ბიზნესსკოლაში. ასევე ფლობს საერთაშორისო ეკონომიკის მაგისტრის ხარისხის საქართველოს ტექნიკური უნივერსიტეტისგან. ბიზნესის ადმინისტრირების ბაკალავრის ხარისხი მიიღო გერმანიაში, Ruhr-University Bochum-ში და კავკასიის ბიზნესსკოლაში.
შეხვედრაზე დასწრების მსურველებმა 10 ივნისის 12:00 საათამდე უნდა გაიარონ ელექტრონული რეგისტრაცია: https://forms.gle/qpT8R8BwoYpfH8NS9
*პროგრამის „სახელმწიფო სტიპენდიები სტუდენტებს“ ფარგლებში არსებულ კონკურსში ამ საჯარო ლექციაში მონაწილეობა შეფასდება 1%-ით.
შეგახსენებთ, რომ სასტიპენდიო კონკურსის მონაწილეებმა ელექტრონული რეგისტრაციის გარდა უნდა გაიარონ რეგისტრაცია შეხვედრის დაწყებისას და დასრულებისას, რისთვისაც საჭიროა პირადობის დამადასტურებელი მოწმობა.

სტიპენდიის კონკურსში მონაწილეთათვის რეგისტრაციის დაწყების დრო: 16:45 საათი
დრო: 10 ივნისი, 17:00 საათი
ადგილმდებარეობა: E405 აუდიტორია (ქ. ჩოლოყაშვილის გამზ. №3/5), ილიას სახელმწიფო უნივერსიტეტი

საერთაშორისო კონფერენცია International Academic Conference on Social Problems
2019-06-10 11:30
10 ივნისს, 11:30 საათზე, ილიას სახელმწიფო უნივერსიტეტის E 207 აუდიტორიაში ჩატარდება საერთაშორისო კონფერენცია International Academic Conference on Social Problems.
კონფერენციას აქვს „პანევროპული“ მიმართულება, ყოველ წელს ევროპის სხვადასხვა ქვეყანაში იმართება. წელს მისი ჩატარება გადაწყდა საქართველოში ილიას უნივერსიტეტის ეგიდით.
კონფერენციის ორგანიზატორები: პროფ. პიოტრ ნოვაკოვსკი (რჟეშოვის უნივერსიტეტი, პოლონეთი), პროფ. მალხაზ მაყაშვილი (ილიას უნივერსიტეტი, საქართველო).
საკითხები:

საზოგადოებრივი პრობლემები, რომლებიც იწვევს საზოგადოების წევრების გამიჯვნას საზოგადოებრივი ცხოვრებისაგან: კომუნალიზმი, კასტეიზმი, რეგიონალიზმი, სიღარიბე.

საზოგადოებრივი ცხოვრებისათვის ხელისშემშლელი ფაქტორები: წამალდამოკიდებულება, ალკოჰოლიზმი, მენტალური დაავადებები, პროსტიტუცია, ვანდალიზმი და სხვ.

პოლონელი პროფესორები Dr. Piotr Nowakowski (რჟეშოვის უნივერსიტეტი, ლუბლინი), Dr. Mateusz Szast (კრაკოვის პედაგოგიური უნივერსიტეტი), Prof. Robert Ptaszek (იოანე პავლე მეორის კათოლიკური უნივერსიტეტი, ლუბლინი), Dr. Lukas Szwejka (იაგელონიის უნივერსიტეტი, კრაკოვი), Mariusz Gajewski, PhD (კრაკოვის იოანე პავლე მეორის პონფიკური უნივერსიტეტი), Prof. Zofia Dołęga, Hab. PhD (კატოვიცეს სოციალურ და ჰუმანიტარულ მეცნიერებათა), Anna Zbrożyna-Tutak, MA (იოანე პავლე მეორის კათოლიკური უნივერსიტეტი, ლუბლინი) წაიკითხავენ მოხსენებებს შემდეგ თემებზე:

Loneliness of children and adolescents: psychological, pedagogical and existential perspective

Religious challenges facing modern European societies

Drifting individuals: the problem of identity of modern migrating man based on the field research conducted in Ireland

Major premises of the governmental Mum 4+ program in Poland

Social control mechanisms and stigmatization

Patriotic values education based on the experiences of Public Elementary School No. 11 in Stalowa Wola

კონფერენციაში მონაწილეობა და მოხსენების წაკითხვა შეუძლიათ ილიას უნივერსიტეტის დოქტორანტებსა და პროფესორებს.
მსურველებს გთხოვთ, რეგისტრაციის გასავლელად დაუკავშირდეთ კონფერენციის ორგანიზატორს malkhaz_makashvili@iliauni.edu.ge
ამავე მისამართზე უნდა გაიგზავნოს მოხსენების გაფართოებული რეზიუმე ინგლისურ ენაზე.
რეზიუმეს სტრუქტურა: 600 ან მეტი ნიშანი, 1. სათაური, ავტორების გვარები და ინიციალი, სამუშაო ადგილი და მომხსენებლის ფოსტის მისამართი (არ შედის 600 ნიშანში); 2. პრობლემის მოკლე დახასიათება; 3. მეთოდი; 4. შედეგები; 5. დისკუსია და დასკვნა. რეზიუმეს ნუ დაურთავთ ლიტერატურის სიას; შრიფტი Times New Roman, 11, 1.5
მოხსენებებს შეარჩევს კონფერენციის აკადემიური კომიტეტი (პროფ. ნოვაკოვსკი, პროფ. მაყაშვილი).
საუკეთესო მოხსენებები, სტატიად გაფორმებული (ინგლისურ ენაზე), უფასოდ დაიბეჭდება პოპონურ სამეცნიერო ჟურნალში.

სამუშაო ენა: ინგლისური
დრო: 10 ივნისი, 11:30 საათი
ადგილმდებარეობა: E 207 აუდიტორია (ქ. ჩოლოყაშვილისგამზ. N3/5), ილიასსახელმწიფოუნივერსიტეტი
დასწრება თავისუფალია.
2019 წელი
